A határozati javaslat elfogadásához, egyszerű többség szükséges,

a rendelet megalkotásához **minősített** többség szükséges a Mötv. 50. §-a alapján,

az előterjesztés nyilvános ülésen tárgyalandó!

129. számú előterjesztés

Bátaszék Város Önkormányzata Képviselő-testületének 2025. június 25-én

16.00 órakor megtartandó ülésére

Felsőoktatási tanulmányi ösztöndíj rendszer átalakítása

|  |
| --- |
| **Előterjesztő:** Dr. Bozsolik Róbert polgármester  **Készítette:** Takaróné dr. Mihó Beatrix aljegyző  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  valamennyi bizottság |

**Tisztelt Képviselő-testület!**

Bátaszék Város Önkormányzat Képviselő-testülete mindig kiemelt figyelmet fordított a bátaszéki lakóhelyű felsőoktatásban résztvevő diákok szociális és ösztöndíj rendszerű támogatására.

Egyrészt a Bursa Hungarica Felsőoktatási Önkormányzati Ösztöndíj pályázatban való részvételével, melyhez 2001-ben csatlakozott először, másrész saját felsőoktatási tanulmányi ösztöndíj rendszerének kialakításával, melyet Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendeletében szabályoz.

Az elmúlt évek tapasztalatai és megfigyelései alapján megállapítható, hogy a Bursa Hungarica Ösztöndíjrendszer elvesztette szociális jellegét, holott a célja az esélyteremtés érdekében a hátrányos helyzetű, szociálisan rászoruló fiatalok felsőfokú tanulmányainak támogatása. A Bursa egy többszintű támogatási rendszer, mely pénzügyi fedezetéül három forrás szolgál: a települési önkormányzati, a vármegyei önkormányzati, valamint – a Kulturális és Innovációs Minisztérium finanszírozásával – a felsőoktatási intézményi költségvetésben megjelenő elkülönített forrás. Azonban elmondható, hogy legnagyobb részét a települési önkormányzat, vagyis a város költségvetésében biztosított forrás biztosítja.

Megvizsgálva azt, hogy a két támogatási rendszerből hány diák részesül támogatásban, megállapíthatjuk, hogy jelentős az átfedés (vagyis van olyan hallgató, aki a Bursa és az önkormányzati felsőoktatási ösztöndíjban is részesül), valamint az is, hogy sok esetben egy gyengébb tanulmányi átlaggal rendelkező hallgató több támogatást kap a várostól, mint az, aki a tanulmányi átlaga alapján erősebb teljesítményt nyújt.

A Bursa támogatásokra- az elmúlt két év alapján- a képviselő-testület a 2025. évi költségvetésében 1.600.000 Ft forrást biztosított, mely fedezte a támogatott pályázók ösztöndíjrészét. 3 fő „B típusú” pályázati támogatása, mely 2026. évre áthúzódó kifizetés (2026. január 31-ig kell utalni) és függő kötelezettsége az önkormányzatnak (155.000 Ft).

Az önkormányzati lehetőségein koncentrálása, az ösztöndíj támogatások duplikálódásnak elkerülése, valamint a jobb tanulmányi eredmények ösztönzése és nem utolsó sorban az ösztöndíjak értékállósága érdekében javasoljuk, hogy 2026 január 1-től kizárólag tanulmányi eredménytől függő ösztöndíjtámogatást biztosítson a képviselő-testület.

Ezért jelen előterjesztésben arra teszünk javaslatot, hogy:

* hozzon döntés arról, hogy a Bursa Hungarica Felsőoktatási Önkormányzati Ösztöndíj 2026. évi fordulójához nem kíván csatlakozni;
* 2026. évi költségvetésében a korábban Bursa támogatásra fordított forrást (2025-ben 1 600 000 Ft) a saját felsőoktatási tanulmányi ösztöndíj támogatására fordítja;
* erre tekintettel illetve az elmúlt évek tapasztalataira alapozva 2026. évi költségvetésében a felsőoktatási tanulmányi ösztöndíj keretét 6 000 000 Ft-ban határozza meg;
* és mindezek figyelembe vételével a jelenleg hatályos rendeletben megállapított ösztöndíj mértékének 5000 Ft-tal történő megemelését javasoljuk az alábbiak szerint:
* az alapképzésben részt vevő hallgató esetén amennyiben

1. a féléves súlyozott tanulmányi átlaga 3,8- 4,4 közötti: 15.000.- Ft/hó összeg
2. a féléves súlyozott tanulmányi átlaga 4,41 vagy feletti: 20.000.- Ft/hó.

* a mesterképzésben vagy egységes osztatlan képzésben részt vevő hallgató esetén amennyiben

1. a féléves súlyozott tanulmányi átlaga 3,8- 4,4 közötti: 20.000.- Ft/hó
2. a féléves súlyozott tanulmányi átlaga 4,41 vagy feletti: 25.000.- Ft/hó.

Kérjük Tisztelt Képviselő-testületet az alábbi határozati javaslat, valamint Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet módosításáról szóló rendelet-tervezet elfogadására.

**H a t á r o z a t i j a v a s l a t :**

**felsőoktatási tanulmányi ösztöndíj rendszer átalakítására**

Bátaszék Város Önkormányzata Képviselő-testülete

1. a Bursa Hungarica Felsőoktatási Önkormányzati Ösztöndíjpályázat 2026. évi fordulójához nem kíván csatlakozni;
2. 2026. évi költségvetése tervezésénél az felsőoktatási tanulmányi ösztöndíj keretét 6 000 000 Ft-ban határozza meg.

*Határidő:* 2025. június 30.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* Bátaszéki KÖH Szociális Iroda

Bátaszéki KÖH Pénzügyi Iroda

irattár

**HATÁSVIZSGÁLAT**

***A Bátaszék Város Önkormányzata által nyújtandó felsőoktatási tanulmányi ösztöndíjról szóló 17/2021. (XII. 16.) önkormányzati rendelet módosításáról szóló rendelet-tervezethez***

**Társadalmi, gazdasági, költségvetési hatása:** az önkormányzat által nyújtott ösztöndíj havi mértékének emelésével a mindenkori költségvetésben nagyobb összeget kell az ösztöndíjra biztosítani

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincsenek

**A jogszabály alkalmazásához szükséges személyi, szervezeti, tárgyi és pénzügyi feltételek:** a Hivatal az ösztöndíj iránti kérelmeket folyamatosan intézi

**Előzetes véleményeztetés:** valamennyi bizottság

Általános indokolás

Jelen szabályozás célja a Bátaszék Város Önkormányzata által nyújtandó felsőoktatási tanulmányi ösztöndíj havi mértékének emelése.

Részletes indokolás

Az 1. §-hoz: a jelenleg hatályos rendeletben az alapképzésben és a mesterképzésben, tanulmányi átlaghoz viszonyítva megállapított ösztöndíj mértékek 5000 Ft-tal történő megemelését tartalmazza.